
O Volapükaflens Valöpo ! 





Ekö Kritid dönu. Yels mofugons. Tü yel alik spikobs e kanitobs dö 
püd valemik, ab liedo püd no dabinon in läns mödik vola. Spelobsös, das 
pianiko, mu pianiko, läns somik odasuemons fino, das püd binon gudikum ka 
krig, ab dasuem somik no vifon, e kanobs te sufädön e komandön menes 
valöpo buädis püda valemik. 


If reiganefs vola dasumonsöv püki telid valemik, binosöv fümiko step 
frutik ad vitön misuemis, kels binons neflens püda: jenöfo step bal föfio, ab te 
step bal binosöv step stepas mödik zeilü bened so lobabik. 


Volapük ya epledon rouli veütik in tef at. Sagoy, das anu püks 
bevümetik votik, kels pälanons fa benosek Volapüka, labons mögi gudikum ad 
padaoptön as pük valemik, ab no suädob, ed ekö kikodo : 


Pük valemik no muton binädön me vöds te vesüdänas; vol binon 
gretikum ka vesüd. No glömobsös, das lofüdäns i dalabons kulivi mu veütiki. 
Pük, kel pasuemon mu fasiliko te fa vesüdänans no binon pük dialik pro vol 
lölik.. Tsyinänans, Yapänans, Lindiyanänans e Larabänans sötons tuvön bosi 
in pük valemik, kel tefon onis, voto bidäds at no okanons dientifüköm okis ko 
on. Pük, kel dalabon kaladi te vesüdik, no binon pötik pro lofüdänans; 
Vesüdänan, kel lärnon püki bi vöds lemödik binons suemoviks one, no suemon 
tikädöpi lofüdänana, kel suemon vödis te anikis. Utan osagon : No pledon 
rouli veütik pro ob. Balan jenöfo labon buädi gretikum ka votikan, ed atos no 
binos gidik. Pük somik no söton gönön netis te anikis. 


Jünu te Volapük efölon stipi veütik at, ab ün fütür ba omoton-la pük 
valemik, kel ofölon neodis pükik valikanas da vol lölik. 


likanes 






Valikosi Gudikün m 

KONOT DÖ KRITID BÜ YELS MÖDIK 
(fa hiel R. Midgley) 


Äbinos Kritidasoar ün yel 1880. In glüg smalik tö Litzelstetten, 
patär Schleyer ebo anu ikoefidom koefani lätik. Poso ädokienom len 
bal seadöpas nilik. Del at ibinon mu jäfädik. Igalikom ad logön tegedi 
nedensitik nifa su glun, e valikos äglimon vietiko in strals gödasola 
gölik. In fagot äkanom logön Laki di Konstanz, kel lunidilon äs bijut 
zänodü stunidän nifüpik. Ma kösöm omik tü del at, ivisitom pädänanis 
bäldik ä malädikis lomü ons, kiöp igetom benokömi stäatik. Anu glügil 
äbinon mu takedik. Ünü düps tel, pädänans oma kömonsöv ad komön 
Mäsädi Zeneita. Kritid äbinon tim mu patik pro alikan is. In seil, 
tikamagots omik äglibons love yels. Ibinons tims gudik, äsi negudiks. 





Äbinom läbik ad kanön lödön tö top somik. Dels äpasetikons 
ma mod nomädik. Pluamanum manas ävoboms in fels, e mots 
älifädofs delis mödikün ad kälön cilis okas. Patär Schleyer id älabom 
lifi nomädik; äbinons bluneds, mateds e sepülams - ekö kikodo 
äbinom pesevädöl ä pelöföl - äbinons äs famül gretik bal. Äbinons i 
tims pöfa äsi tims benikama saidik, ab pädänans äbinons ledino 
koteniks. Ävobons mödo ed äspälons moni ömik lo fütür nepesevöl. 


Meditölo atosi, tikamagots omik ägeikons jü yel 1875. Äbinon 
yel, keli neai oglöämom. Äbinom in studacem oka ün del seimik; süpo 
ek älenokon ta yan doma. Jikonöman ägolof ad maifükön oni; 
brefüpo poso änokof plafiko ta yan studacema omik. Jikonöman 
ästanof us; äbinof mu paelik. Mans tel de poldabür ädugedoms ofi. 
Balan omas älülogom pädäni stedöfiküno, ed äsagom mu seväriko 
ome: „Johann Martin Schleyer-li?” „Sevol gudiko, kim binom,” 
äbinom gespik pädäna. Geam oma äbinom geam bluvik. „Johann 
Martin Schleyer, ekömobs ad fanäbükön oli! Kömolöd ko obs sunädo!” 
„Ab kisi edunob-li?” äsagom vifiko. „Pekusadol ad taön ta nämät tata. 
Kömolöd onu ko obs!” Fümiko no äviloms bespikön kusadi. 


Tim at no äbinon fasilik. Lebüral Bismarck äbinom bolitan, kel 
no äplidom fluni glüga bevü sogäd ettimik, e kel isludom bü yels ömik 
ad mükükön oni. Dugäl jünu ai ibinon gität glüga, ab anu tat it ävilon 
gididön oni. Fovo fomed tatik äbinon bligik anu igo ven äviloy matikön. 

Klüliko äkanoy matikön in glüg poso, ab mens ömik ba no öjäfikons dö 
atos. Jenöfo tat ävilon lovesumön bligis somik, kelis glüg idunon ün 
pasetatim. Lons at seväriko pädamütons bal pos votiks. Ni patär 
Schleyer, ni pädänans äbinons koteniks in tef at. Ädasevom, das 
ömna ipredom leziliko, ba tu leziliko, dö din at, ab fino ek seimo iträton 
omi cifodanefe kodü loninefölot. 


Cödäd omik äbinon din miserabik. Ta cödispiked : „Döbik” 
iprotestom mu vemo, ab vano. Pädöbädom, ed icödetoy omi ad 
fanäbam dü muls kil. Atos äbinos zänodü yulul hitüpa mu hitik. 


Fanäböp äbinon top dredabik, ab nog dredabikumo äbinon 
jenöfot, das äsoalaseatom. Äbinom ai man mu kosädik, ed anu 
äbinom lölöfiko soalik. Ekö nebuäd, ab votaflano älabom timi mödik ad 
plekön. Tö Litzelstetten plek äbinon ömna boso fikulik, bi äbinom ai so 
jäfäbik. Too ömna äbinom nenkuradik, e muls kil äjinom ome äs yels 
kil. Dü tim oma in fanäböp ipenom poedotis latinik vel. Latin äbinom 
pük, keli älöfom. Änemom onis „psamis oba.” Bal otas ämebom 
gudiko, ed igo anu äkanom memön vödi alik : 


„Saludan at ed et 
in jänäds nüfärmikon.” 


Lio suvikün ereidob 
vödis at in buks saludik. 


Kösömiko ereidob - nosi esenob, 
lani keliedöl noniki - 


Nu ob it fanäbob, 
o viomödiko kisi binos senob ! 


„Saludan at ed et 
in jänäds nüfärmikon.” 


O viomödiko keliedob ko nedöbans, 
kels fainikons in jänäds ! 


Ols in sül anu libiks 
plekolsös pro ob nelibik ! 


Ab dinäds, do äbinons badiks, ükanons binön nog badikums, 
ätikom, nemuiko no äbinom pejänöl ! Fino del libükama omik ikömon 
ün del flodik tobula. Igetom nunedi sevärik tefü kondöt oma fütürik. 


Äbinos fred gretik ad gekömön lomio pos glif somödik. 
Äkoslogom pöti at ad fövön kultanami oka, ab pädänans — stümonsöv- 
li omi äs büo? Jenöfo pluamanum onas ibinons soäs ziliks äs om tefü 
lons at badik. Ab tefüù ons din at äbinon mu fikulik, bi ämutons 
kosididön famüli. Too äkanom logön anu tikäliko menamödoti 
pädänanas, kels ästebedons omi pö lüköm len leyans pädanöpa. 
„Benokömö! o patär !”" ävokädons. In logs onas äbinons drens freda. 


Kömölo ini studacem, logs omik id äfulikons me drens. Len 
fenät ästanon hapi jönik nulik. Änilikom lü on ed älogom su on kadi: 
„Lü patär Schleyer de pädänans danöfik olik.” Äsevons gudiko, das 
älabom löfi gretik musiga; äsevons, das äkanom pledön musigömis 
mäl u velis. Id äreidons penedi pädänik oma, keli änemom : „Hap ela 
Sion.” Seko äcödons, das no ükanons givön ome legivoti gudikum. 
Ad remön hapi jönik somik, imutonsöv spälön könädis mödik se 
meseds smalik okas. Tü timül at, ämemom düpis läbik dü kels 
ipledom hapi at pos vob dela lunik; ämemom sudeli sököl in glüg 
smalik, ven, ko vög fäkik, idanom ladöfiküno pädänanis valik kodü 
lomioköm läbik oka, kel, danü ons, äbinon bal delas fredikün lifa omik. 


Dido äbinom läbik ad labön pädänanis so ritöfikis. Fümo 
äbinons i tims gudik. Yel büik, ün timül kleilükama, ilogom 
visioni püka valemik: püka fümiko no kösömika, ab püka, kel 
yufonöv ad balön menefi, püka medü kel mens vola kanonsöv 
kosädön ko ods in top seimik vola. Ämemom vio lölöfik äbinon; 
om fümiko äsevom mödikosi dö püks alsotik, bi ädalabom noli 
pükas plu ka jöldegas! Ipenetom sunädo somödikosi äsä 
äkanom patöfas püka, ed anu pük at äzüon voli lölik. Ya tumans 
älärnons oni ed ädosleatons stöbis vü nets vola. Pädän smalik 
oma ela Litzelstetten nu ivedon fouki mufa valemik, ed atos fümo 
äblinon ome fredi lemödik! 

Süpo ägalikom se drimäl oka. Tim imoflugon. Älöädom ed älogedom 
pleido lü krib nilü latar fo kel kandelils ömik äflamülons. Febodan 
legudik, balan pädänanas, imeikom oni bü yels mödik. Magotils 
boadik elas Maria e Yosef, putüla, hobuba e cuka äbinons jöniküns, 
kelis föro ilogom. Tü Kritid alik, älabon topi patik in glüg. Ädokienom 
foi on ed ämeditom jenoti mebabik vönik dö nexän Goda sui tal as cil 
smalik. 


Ab anu tim nemödik äreton. Pädänans anik ya iprimikon ad 
lükömön de vilags nilik, ed ävilom binön pö yan glüga ad glidön onis. 
E pro om e pro ons, Kritid äbinon ai tim no äs tim votik; famülans 
kobiokömons, blöfäds valik moons, e nun vilöfa züons valikosi e valani 
- verato ekö bügut etosa, kelos, tü del seimik, äspelob, öbinos jenöfot. 
Nu glüg smalik oma äbinon fulik, bam nonik, no igo bal, äreton. Krib, 
fa kandelils valik pelitüköls, äbinon äs far. Cils patiko älöfons oni. 
Atos, ätikom patär Schleyer, äbinos kuratiko äs steb in sül it. Süpo gel 
ätonodon, mens valik älöädons, e Kritid äbemagivon dönu menefi. 


> e a a. a i e a a a a 


KRITIDAZÄL -KISI SINIFON-LI OBE ? 
(Fa hiel Brian R. Bishop) 


Balido, Kritid binon säsun brefik famüla. Läbiko in famül valik 
obik plöpoy ad kolkömön tü Kritidadel u niliko. Ven nemögos, a.s. 
kodü fabin in foginän, famülan telefonon reti famüla. |1 mebobs 
famülanis deadik. 





Telido, Kritid binon lit zänodü dag; spel zänodü pem, takäd 
jafädik zänodü jafäds netakädik. Spetoy florüpi e hitüpi okömöls; 
steifoy ad glömön döfis pasetik. 


Kilido, Kritid dabinon brul saludikünosa e lutaliküneda* in 
selidöps, in süts, igo in glügs. Dabinon brul liega nenjemik e pöfa 
jemik. Too, ùf lifädoy valikosi at, fütür famüla, spela e fieda odabinon 
fümik. 


(* lu-tali-kün-ed = rubbish, Plunder, pacotille, robaccia) 

VIGS PÜDA NOG TELS 
(fa hiel Frank Roger) 


Strabölo, golob plödio ini solalit sevärik, e lilob hieli Harry, kel 
vokom nemi obik love süt. Vinegob, e jedob logedi viföfik lü om. 


„Benö! Kisi cedol-li?” säkom, mufükölo nami da herem 
mänsidik oka. Haugom, e koap levemik oma geon sekü levobod, keli 
jiniko efinükon ebo anu. Binom man bigik, ab gudälik, binäliko 
flenöfik. Binos gudik, das lödom in niläd. 


„Milagikos!” gevokob. „Vobod legudik! Obinos lönedik, o 
Harry!” Nutob ome. El Harry lesmililom äs kösömiko, jedom löpio 
logedis viföfik äsif stään blövik sila dobikon boso, tän nepubom ini dom 
oka. Evobom ziliko atna : igo etegom fenätis me ked nämik 
bakastenas, ed ebumom barikadi fo yan. Dom oma anu pubon äs 
jelodöp. Benö ! Kösömiko el Harry labom klienäli ad tuükön valikosi. 
Bakastenajelod binon mu vobedik, kleilö! ab odelo omutom säblimön 
valikosi dönu, if no vilom lailödön in jelodöp. Ab sagobsös verati - 
etna istukom boedis nämik zü dom, ab atos äbinos nesaidik. Jenöfo 
isufom dämis mödik e dins ömik pidistukons u pimoükons. Ekö 
somikos, kel fäkükos mani; sekü atos no cödobsös eli Harry tu 
vifiko. Pösodiko efärmükob nügolöpis valik läs lemuiko, kuratiko äs 
naed enuik. Ün tim et no ilabobs säkädis fefik, te dämis läs veütikis, 
kelis inätükobs mu vifiko. 


Leadob logeti oba glibön love süt: is ed us ek fidunon jelodis 
oka: stalakläpedis, bakastenamönis nämik, kokretastukotis 
penämüköl, stigadrati lektinik, - valikosi. Disein evedon klülabik bü 
tim brefik : selidöpimans, äs el Harry, jonoms klienäli gretikum ad 
jelods ledunöfik, semanaedo labü propors smilöfik. Do selidöp 
spotaklotas ela Harry jinon äs jelodöp, te logolsös bijuteli söla 
Rosenblum, e leigodobsäs penetis obas. Kisi ospetobs-li ün fütür? I 
züsöpi e tovaponi-li? Leüli lehitik-li? Binob künidan anu, e mens ömik 
sagonsöv, das künidim oba no binon gitodik. „Ekö äds fefik,” 
sagonsöv, e binonsöv voiko verätiks. Seko no demolsös sarkadi 

obik, begö! 


Alan ebo anu efinükon vobi oka; dunöfs at evedons rot, kelis 
fasiliko geprimobs ai dönu ven tim ekömon. Finükob dunöfis oba, 
stunidob seki voba obik boso äs lekanan, kel dalogom jafoti nulikün 
oka. Nünatemob luti flifik liföfüköl hitüpa lätikna, logedob lü sil blövik 
klilik lätikna büä mogolob (anu cedob, das suemob geami ela Harry) : 
poso id ob gegolädob ini dom. Te odelo, zü zedel, osekömobs dönu se 
sefädaspadüls obsik. 


Dü soar e da neit lölik, steifülobs ad no demön noidi e cedidobs 
ad küpälön ad buks e gaseds obas. Ab jiel Miranda jinof 
stunolülogön padi ot da neit lölik ed ob güflekob bledi pö vütims 
nomädik te ad kipedön magedi nomöfa. Jiyunan Kim no igo jäfikof 
me seimos, kel sümon ko kondöt nomik. Klüliko nek vilon siön atosi, 
ab noid löpo flagon küpäli obsik valik. Lutonodöms yamöl, cins 
brumöl, luibarifs feiföl, els „cop-cop-cop” laidulik tovaskrubianas, kels ai 
lövo flitons. Günajüts e splods. Glät petroivöl (to steifüls valik obas- 
li? Jinos netikovikos), luvokäds fäkädik e/u stigädiks, luvokäds letoda, 
nofüls e rupäds freda. Laibrumam naütik, flaps dumik, kobojoiks 
metalik. Neit jinon ad foimülön nenfino, kalädoskop tonoda nestirovik. 
No igo tikoy dö slip, evedon dil pasetatima dü neit. U, me vöds votik, 
fütüra sinifon odelo, ad spikön kuratikumo. 





Göd vedon zedel, e nevasitot obsik labon fino takädi ömik. Seil 
primon ad dalabön süti; seil, kel pianiko jinon dalabön vali. 
Stebedobs nog lunikumüpo ad fümön dö stad dinas plödo, tän 
sekömob se kav e grämob sui sürfät. Val etadunon tatakis - no 
dabinon däms fefik. Takedükam kion! 


Pos nelunüp, plöpob ad maifükön yani. Süt binon fulü dämots; 
sümon ko lekomipöp nulädik. Logob eli Harry, kel jäfikom ya me 
säblim rampara oka. (Vob lemödik kion pro del te bal !) Too äbinon 
mu vobedik, - klülabiko din veütikün. El Harry spetöfom dö ob, 
vinegom obe, e vokädom : „Pem kion!” 


„Pem jeikik !” vokädob ome. 

„Benö ! Kisi cedol-li?” säkom, jonölo pleido fortifis oka. 
„\ob legudik febodana,” gespikob. „Nüdran nemögik.” 


El Harry lusmililom lobülo, spukom ini nams e geprimom ad 
säblimön kedis bakastenas. Mens ai mödikums sekömons se kavs. 
Glidons lindifiko odis. Val pakontrolon fa ons tefü däms, ab valikos 
jünu binon rotik, e pluamanum fortifas jinon fölön flagis pedesiröl. 


Dodo logoy süti pepäridüköl, me boui 
dileds stona, e sfala, e kokreta, e metala pemë Fagotü mets ömik 
ekö breikots nidöl tovaskrubiana petroivöl äs näsäk skänik, keli 
edoflapoy. Klüliko vunäbs peveigons lü malädanöp dü neit. 


hogs, vabs pefilüköl, 









Alan primikon ad säblimön barikadis e fortifis. Dabinons nog 
vigs tel, ünü kels kanobs lifön nomiko. Pos tim at, lienet somik 
oprimon dönu ed omutobs dönuön vobi obas. Obinon futoglöpädamät 
ünü vigs tel, e komip legretik vü slopans e poldanef ojenon dönu ve 
süts zifa. 


Fino, lülogob vifiko eli Harry, kel lanälikum ai plu, tän ob it 
primikob ad säblimön fortifis oba. Podälobs ad lifön nen ons dü vigs 
nog tels. 


me e- e = a- a a- aa- a- a -= a E a -a 
VÖDS SAPIK 


Binos mödo nobikum ad primön komipi pro din gudik, igo üf sek 
binonöv negönik, ka ad stebedön nenduniko e yilön fikule alik dredü 
säspetükam. (Jiel George Eliot) 


Del, tü kel onoloy vali, obinon del lügik pro nolanef, ibä fred 
nolavipläga no binälon in nolam, ab in vestig nolama. 


(Hiel Vernon Kellogg) 

POS YELS TELDEGLUL 
fa hiel John Redgwell 


Bü yels mödik fat obik ed ob ädalilobs mödikna radionastajoni 
„Hilversum,” Nedän. Tö stajon at suvo äpledoy kaniti Nedänik, kela 
tiäd sinifon : „Pos Yels Teldeglul.” Ün tim et no älabob suemi pösodik 
dö „yels teldeglul,”” bi älabob bäldoti lifayelas te teldegas. Anu 
suemob gudiko, das vol cenon mödo da yels teldeglul. 


In ramar ätuvob fotografotis dö matedadel obik - tü del 30-id 
yunula, yela 1984. Äküpetob, das timü et älabob balibi blägik - nu 
balib oba binon vietik ! Hinef jimatana obik äbinom hipul labü bäldot 
lifayelas te degas. Anu binom dilekan selidöpa gretik. Jinef ofa 
äbinof jipul labü bäldot lifayelas degkil. Nu binof vom jönik labü cils 
kil. Bäldiküman onas labom lifayelis degfol. Binom bäldikum ka mot 
oka in fotografot ! 


Ye pösod bal, kel ecenof nemödiko binon jimatan obik, jiel June. 
Binof anu leigo yunik ä jönik äs in fotografot ! Pö lezälizel „largentik” 
mata obsik, äfidobs in kafibötöp in zif nilädik. Poso ätävobs lü zif 
Colchester, kel binon zif bäldikün grafäna ela Essex. Äremobs odes 
rietalinaglokilis largentik ad sinifön yelis teldeglul mata. 


Pos dels kil älabobs zäli gretik in kafibötöp : Pasha - 
Türkänapüko : hiplinül. Ävüdobs famülanis, bevü ons jinefi jönik ela 
June nemü Rosemary, keli nemob „jiplini.” Id ävüdobs blodi ela June 
nemü Ron e jimatan oka Carol, kels ämatikons ün yel 1983, e kels seko 
äzälizelons yelis teldeglul mata ünü yel pasetik. Pösod bal, kel no 
äkomom äbinom hiel Bernie, matan telid jiela Rose, sör ela June. 
Ämatikons tü vig bal pos obs, ab liedo om ädeadom ün yel 2002 labü 
lifayels te luldegluls. Ab el Rose ätävof isio ko daut oka Rosemary, 
kela nem sinifon : „davi mela.” Äcogob ko of dö mod, ma kel duliko 
kefof heremi lunik oka se logs me nam, ed älöfädof ko ob, smilölo 
vemo! Vo binof vom yunik plitik ! 

Fred kion, das ämatikob ko el June ! Vo binof obe jimatan 


gudikün vola. Famülans ofik äbinons mens plitik. Vilob blibön ko of 
dü lif lölik oba. 


vyv vvv vyvyyvyy y 
PÖ SÖMIT 


Bü yels mödik äbinon krov mu trögik, kel ädunon aldeliko 
nosi. 


Tü del seimik kroligül älogon krovi pö sömit bima. 


„O söl krov !” äsagom, „id ob binob trögik, e vilob lifädön delis 
obik ad dunön nosi. Odälol-li obe ad binön kompenan olik?” 


Krov älilon kroligüli, ed äsagon: 
„Ko blesir. Kömolös, begö ! e seatolös donü bim.” 


Atosi jenöfo ädunon kroligül, ab dü neit kat sovadik äkömon 
ed äfifidon kroligüli. 


Konot at tidon obes, das ven vilobs dunön aldeliko nosi, 
fümobsöd, das binobs pö sömit bima ! 


(In Linglänapük sagod : pö sömit bima = binön cif febäda gretik) 





ib ib ib i% i% ib i% ib i ib 


CED FRUTIK HIELA FRANCISCUS À VITTORIA 





Ko kud gretikün gid e kod kriga mutons pavestigön; mutoy dalilön 
blöfädis taana, if atan vilon bespikön dini gidöfo e ko sufäd. Sapan 
muton dunön vali medü tikäl e no medü mekädam 


XII:99:2009 


KRITID GUDIKÜN CILÜPA OBIK 
(fa hiel John Redgwell) 


Kritid gudikün cilüpa obik äbinon Kritid yela 1961, Älabob 
bäldoti lifayelas degbal. Dü yel sököl äprimob ad visitön gümnadi 
in zif Braintree - klu tim at äbinon tim veütik obe. 





Tü Kritid fat obik äremon obes tonodatanömi. Ün tim et 
mens nemödik ädalabons tonodatanömis, e päfäkädükob fa on. 


Memob ko blesir gretik delis koldik ä flodik bü Kritidadel; 
zäli Kritidik jula in vilagavestib, e delis mökama. Abinon tim 
magivik. 


No äbinon „Kritid Vietik,” ma siäm geböfik vödas, (sevabo: 
no änifos), ab tü göd Kritidadela gad obas äbinon vietik kodü flod, 
kel ädulon dü del lölik. 


Ägetob legivotis mödik de famülans, id ägivob legivotis pales 
e lepales obik. Valans äbinons läbiks. 


Sömitamapün Kritidazäla äbinon tonodatanöm, keli fat obik 
gudaladöfik iremom obes Akanom pianodön, klu äkanitobs 
Kritidakanitis äsi kanitis votik. Aluspikobs ed äcogobs dö dins 
alsotik. 


Äbinon dido Kritid gudikün cilüpa obik. 
X XYXYXY YßYX 
RÄTIL 
Kobotis liomödik difik nümas : bal, tel, kil kanol-li tuvön? 
Gebolöd nümis seimik u valiks, ab te balna in sökod. Kobo 


dabinons kobotis deglul. Kanol-li tuvön onis? Betikolös osi. 
(Nümis deglul okanol logön in „Vög Volapüka” mula okömöl). 


XII:100:2009 
DIV_ REGA SALOMON (24) 


Lemagots ginik stanons | 
len siem gufura dibìk. | 











Späd nonik, 
bi pivälof fa el Gagul 
as sakrifot godes stonik. 





" Pos steps za luldegs, Iuyal 
rovik ükömon 10 vestib vetik. 








